text: Aquest divendres se celebra la VIII Jornada Associativa de La Unió - La Unió
  Aquest divendres se celebra la VIII Jornada Associativa de La Unió
  La Casa de Convalescència de Barcelona, ubicada al recinte històric de l'Hospital de la Santa Creu i Sant Pau, acollirà, el proper 1 de desembre, la VIII Jornada Associativa de La Unió, que enguany es celebrarà amb el títol 'Escenaris de futur, des de la diversitat, el compromís, la independència, la professionalitat i la innovació'. La trobada servirá per avaluar les aportacions realitzades per les entitats associades a La Unió al projecte +Futur, iniciat precisament fa un any en el marc de l'anterior edició d'aquest esdeveniment i que va tenir com a lema: '40 anys d'història de La Unió: seguim mirant cap al futur'.
  Al llarg d'aquest any, els associats a La Unió han treballat amb l'objectiu d'identificar les tendències en la provisió i en l'organització dels serveis en l'horitzó dels propers 5 anys. Això s'ha fet amb la participació de prop de 300 persones a través dels consells de sector, consells tècnics assessors, grups focals amb usuaris, professionals i agents socials, consell consultiu i Fòrum d'Associats Col·laboradors. Ara, amb el convenciment que aquest treball ha de servir a les entitats per encarar millor el seu futur, és el moment de traduir les aportacions de cada grup en escenaris que es puguin compartir, de manera que ajudin a adaptar els serveis als elements d'entorn i influir en l'organització adequada del sistema sanitari i social.
  La jornada d'enguany es dedicarà a tancar internament aquest procés, amb la discussió dels resultats en grups de debat amb tots els participants, que es distribuiran en funció de la preferència indicada a l'hora de realitzar la inscripció. Els grups que s'han establert són:
  Les conclusions es presentaran en forma de recomanacions per a les entitats davant dels escenaris dibuixats i, també, d'iniciatives que es puguin impulsar des de l'associació per afrontar el futur amb les millors condicions i donar el millor servei als ciutadans, raó de ser de les entitats associades a La Unió.
  El producte resultant de tot aquest procés es presentarà a experts, assessors acadèmics, institucions de referència del sector sanitari i social i grups d'interès, per acabar de contrastar els escenaris amb les seves visions i expectatives. Finalment, es posaran a disposició de totes les entitats els resultats i conclusions com a referència prospectiva i es faran sessions públiques de presentació, convidant tots els participants i els representants de les institucions del sector.
  Després de la sessió, hi haurà un dinar institucional. I, a la tarda, es farà una visita a l'exposició 'Un model de tots per a l'atenció sanitària i social per a tothom', organitzada per La Unió i que es pot visitar al vestíbul de l'Hospital de Sant Pau.